Toistaiseksi tyhjään väestön keskipisteeseen on suunniteltu 5 700 asukkaan uusi kaupunginosa.

Pääkaupunkiseudun väestön keskipiste löytyi Metsälän entisen maaliikennekeskuksen sorakentältä. Siellä ei asu ketään, vaan alueella varastoidaan väliaikaisesti Pasilan Triplan rakennusmateriaaleja. Lähitulevaisuudessa tälle paikalle rakennetaan uusi kaupunginosa nimeltä Postipuisto.­

Toisin kuin Helsingin Sanomat perjantaina 11. tammikuuta kertoi, pääkaupunkiseudun väestön keskipiste ei ole Kannelmäen Sitratorilla.

Jo kyseisenä perjantai-iltana geoinformatiikan ja kartografian professori sekä Maanmittauslaitoksen Paikkatietokeskuksen osastonjohtaja Juha Oksanen otti yhteyttä Helsingin Sanomien toimitukseen. Hän kertoi havainneensa uutisen perusteena olleissa tilastotiedoissa ja niiden analysoinnissa virheitä. Niiden vuoksi keskipiste ei suinkaan olekaan Sitratorilla.